तिर्वा (कन्नौज)। लोकसभा चुनाव के चलते जिले में भले ही नगर निकाय के चुनाव टल गए हों। जिला प्रशासन अभी भी इनकी तैयारियों में जुटा है। नगर पंचायत चुनाव के लिए प्रशासन ने रिटर्निंग एवं सहायक रिटर्निंग अफसरों की भी तैनाती कर दी है। तीन अधिकारियों को रिजर्व ड्यूटी में तैनात किया गया है। जिलाधिकारी सेल्वा कुमारी जे द्वारा जारी सूची के मुताबिक उप जिलाधिकारी दिलीप कुमार त्रिगुणायक को नगर पंचायत चुनाव में रिटर्निंग आफीसर के रूप में तैनात किया गया है। इनकी सहायता के लिए डाक्टर अरविंद त्रिपाठी पशु चिकित्सक एवं शाकिर राव सहायक अभियंता लोक निर्माण को सहायक रिटर्निंग आफीसर बनाया गया है। यह तीनों अधिकारी नगर पंचायत अध्यक्ष पद के नामांकन पत्र लेंगे। सदस्य पद के लिए वार्ड नंबर एक से पांच तक के नामांकन प्राप्त करने के लिए जल निगम के सहायक अभियंता सोमचंद्र को रिटर्निंग आफीसर एवं लोक निर्माण के अवर अभियंता सुनील आनंद सहायक रिटर्निंग आफीसर के रूप में तैनाती मिली है। वार्ड संख्या 6 से 10 तक के सदस्य पद के नामांकन प्राप्त करने के लिए लोक निर्माण विभाग के सहायक अभियंता सुधीर कुमार को रिटर्निंग आफीसर और जल निगम के अवर अभियंता मनोज कुमार को सहायक रिटर्निंग आफीसर के रूप में तैनात किया गया है। वार्ड संख्या 11 से 15 तक के सदस्य पद के उम्मीदवारों के नामांकन के लिए जल निगम के सहायक अभियंता राजेंद्र सिंह को रिटर्निंग आफीसर बनाया गया है। यहां लघु सिंचाई विभाग के अवर अभियंता नितिन तिवारी सहायक रिटर्निंग आफीसर के रूप में काम करेंगे। इसके अलावा रिजर्व अधिकारी के रूप में डाक्टर आशीष उमराय पशु चिकित्सक को रिजर्व रिटर्निंग आफीसर और ग्रामीण अभियंत्रण सेवा अवर अभियंता अरविंद कुमार एवं नलकूप खंड के अवर अभियंता रामपाल कमल को रिजर्व सहायक रिटर्निंग आफीसर के रूप में तैनात किया गया। एसडीएम का कहना है कि लोकसभा चुनाव के चलते नगर पंचायत का चुनाव अभी नहीं होना है। चुनाव आयोग के निर्देश पर सूची बनाकर आयोग को भेजी गई है।